ফিলিস্তিনিদের স্বাধীন রাষ্ট্রের স্বপ্ন বাস্তবায়িত হবে ঐক্যের মাধ্যমে। এই ঐক্য যেমন বিভক্ত ফিলিস্তিনি রাজনৈতিক সংগঠনগুলোর মধ্যে দরকার তেমনি আরব ও মুসলিম দেশগুলোর মধ্যেও প্রয়োজন। অনেক বিশ্লেষক মনে করেন হোসনি মোবারক বা বেন আলির মতো শাসকদের যদি পতন না ঘটতো তাহলে জাতিসঙ্ঘে মাহমুদ আব্বাস হয়তো অনমনীয় অবস্থান গ্রহণ করতে পারতেন না। কারণ মাহমুদ আব্বাসের ওপর শুধু ইসরাইলের নয়, আমেরিকা ও ইউরোপীয় অনেক দেশের চাপ ছিলো স্বাধীন রাষ্ট্রের আবেদনটি প্রত্যাহারের। আর চাপের সাথে ছিলো মাহমুদ আব্বাসের নেতৃত্বাধীন সরকারকে বিপুল সাহায্যের প্রলোভন। কিন্তু তিনি এতে প্রভাবিত হননি কারণ জনগণের আকাক্সক্ষার প্রতি তিনি সম্মান দেখিয়েছেন। এ জন্য তিনি দেশে ফিরে পেয়েছেন বীরোচিত সংর্বধনা। জনগণের ভালোবাসা। কিন্তু অতীতে বারবার ফিলিস্তিনি নেতৃত্ব বিভাজিত হয়েছে। তাদেরকে ইসরাইলের স্বার্থে মার্কিন যুক্তরাষ্ট্র আর ইউরোপীয় দেশগুলো ব্যবহার করেছে। কিন্তু এবারে যে স্বাধীন রাষ্ট্রের জন্য ঐক্যবদ্ধ প্রচেষ্টা তাতে ফিলিস্তিনিদের আত্মবিশ্বাস ও আত্মমর্যাদা বাড়িয়ে দিয়েছে। জাতিসঙ্ঘে স্বাধীন ফিলিস্তিন রাষ্ট্রের এই আবেদনকে সামনে রেখে ঐক্যবদ্ধ প্রচেষ্টার মাধ্যমে ফিলিস্তিনিরা তাদের নীড় ফিরে পাবে। স্বাধীন আবাসভূমির স্বপ্ন বাস্তবায়িত হবে।